PROVEDBENA UREDBA KOMISIJE (EU) 2022/800

оd 20. svibnja 2022.

o izmjeni Provedbene uredbe (EU) br. 540/2011 u pogledu uvjeta za odobrenje aktivne tvari parafinska ulja CAS br. 64742-46-7, CAS br. 72623-86-0 i CAS br. 97862-82-3

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 13. stavak 2. točku (c),

budući da:

(1) Direktivom Vijeća 2009/116/EZ (2) parafinska ulja CAS br. 64742-46-7, CAS br. 72623-86-0 i CAS br. 97862-82-3 uvrštena su u Prilogu I. Direktivi Vijeća 91/414/EEZ (3) kao aktivne tvari.

(2) Aktivne tvari uvrštene u Prilog I. Direktivi 91/414/EEZ smatraju se odobrenima na temelju Uredbe (EZ) br. 1107/2009 te su uvrštene u dio A Priloga Provedbenoj uredbi Komisije (EU) br. 540/2011 (4).

(3) Aktivne tvari parafinska ulja CAS br. 64742-46-7, CAS br. 72623-86-0 i CAS br. 97862-82-3, kako su utvrđene u dijelu A Priloga Provedbenoj uredbi (EU) br. 540/2011, mogu se odobriti samo za uporabu kao insekticid i akaricid.

(4) U skladu s člankom 7. stavkom 1. Uredbe (EZ) br. 1107/2009 društvo Total Fluids podnijelo je 30. rujna 2014. Grčkoj, državi članici izvjestiteljici, zahtjev za izmjenu uvjeta odobrenja za parafinska ulja CAS br. 64742-46-7, CAS br. 72623-86-0 i CAS br. 97862-82-3 radi odobravanja njihove uporabe kao fungicida. Država članica izvjestiteljica utvrdila je da je zahtjev prihvatljiv.

(5) Država članica izvjestiteljica procijenila je novu uporabu parafinskih ulja CAS br. 64742-46-7, CAS br. 72623-86-0 i CAS br. 97862-82-3, za koju je podnesen zahtjev 2014., u odnosu na moguće učinke na zdravlje ljudi i životinja i na okoliš u skladu s člankom 4. Uredbe (EZ) br. 1107/2009 te je pripremila nacrt izvješća o procjeni koji je 6. veljače 2018. dostavljen Europskoj agenciji za sigurnost hrane („Agencija”) i Komisiji.

(6) U skladu s člankom 12. stavkom 1. Uredbe (EZ) br. 1107/2009 Agencija je revidirano izvješće o procjeni dostavila podnositelju zahtjeva i državama članicama na podnošenje primjedbi te ga je stavila na raspolaganje javnosti. U skladu s člankom 12. stavkom 3. Uredbe (EZ) br. 1107/2009 od podnositelja zahtjeva zatražene su dodatne informacije.

(7) Agencija je 23. rujna 2021. Komisiji dostavila zaključak (5) o tome može li se očekivati da nova uporaba parafinskih ulja CAS br. 64742-46-7, CAS br. 72623-86-0 i CAS br. 97862-82-3 ispunjava mjerila za odobravanje iz članka 4. Uredbe (EZ) br. 1107/2009.

(8) Komisija je 27. siječnja 2022. Stalnom odboru za bilje, životinje, hranu i hranu za životinje dostavila dopunu izvješću o procjeni za parafinska ulja CAS br. 64742-46-7, CAS br. 72623-86-0 i CAS br. 97862-82-3 i nacrt ove Uredbe.

(9) Komisija je pozvala podnositelja zahtjeva da podnese primjedbe na dopunu izvješću o procjeni, koje su pažljivo razmotrene.

(10) Za jednu ili više reprezentativnih uporaba najmanje jednog sredstva za zaštitu bilja koje sadržava parafinska ulja CAS br. 64742-46-7, CAS br. 72623-86-0 i CAS br. 97862-82-3 utvrđeno je da su ispunjena mjerila za odobravanje iz članka 4. Uredbe (EZ) br. 1107/2009 kada se upotrebljava kao fungicid. Stoga je primjereno izmijeniti odgovarajuće odredbe odobrenja parafinskih ulja CAS br. 64742-46-7, CAS br. 72623-86-0 i CAS br. 97862-82-3 kako bi se uporabama kao insekticid i akaricid dodala uporaba kao fungicid.

(11) Provedbenu uredbu (EU) br. 540/2011 trebalo bi stoga na odgovarajući način izmijeniti.

(12) Mjere predviđene u ovoj Uredbi u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1. Izmjena Provedbene uredbe (EU) br. 540/2011 Prilog Provedbenoj uredbi (EU) br. 540/2011 mijenja se u skladu s Prilogom ovoj Uredbi.

Članak 2. Stupanje na snagu Ova Uredba stupa na snagu dvadesetog dana od dana objave u Službenom listu Europske unije.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 20. svibnja 2022. Za Komisiju Predsjednica Ursula VON DER LEYEN

(1) SL L 309, 24.11.2009., str. 1.

(2) Direktiva Vijeća 2009/116/EZ od 25. lipnja 2009. o izmjeni Direktive 91/414/EEZ radi uvrštavanja parafinskih ulja CAS br. 64742-46-7, CAS br. 72623-86-0 i CAS br. 97862-82-3 kao aktivnih tvari. SL L 237, 9.9.2009., str. 7.

(3) Direktiva Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (SL L 230, 19.8.1991., str. 1.)

(4) Provedbena uredba Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (SL L 153, 11.6.2011., str. 1.).

(5) EFSA (Europska agencija za sigurnost hrane), 2021.

Peer review of the efficacy as a fungicide of the active substances paraffin oils (CAS 64742-46-7 chain lengths C11–C25, CAS 72623-86-0 chain lengths C15–C30 and CAS 97862-82-3 chain lengths C11–C30) (Stručni pregled učinkovitosti aktivnih tvari parafinska ulja kao fungicida (CAS br. 64742-46-7 s lancem duljine C11–C25, CAS br. 72623-86-0 s lancem duljine C15–C30 i CAS br. 97862-82-3 s lancem duljine C11–C30)); EFSA Journal 2021.;19(10)6876doi: 10.2903/j.efsa.2021.6876.